Riku Rinne

**Riku Rinne** (s. 1963 Tampere) on suomalainen koulu- ja nuorisotyön johtaja, laulaja ja kirjailija. Hän tuli tunnetuksi ensin Nokian herätyksen ylistyksenjohtajana ja myöhemmin kristillisen nuoriso- ja koululaistyönsä johdosta. Rinne valittiin evankelis-luterilaisen kirkon kirkolliskokoukseen edustuskaudeksi 2008–2012 ja yleisvaliokuntaan.

Rinne valmistui tietoliikenneinsinööriksi vuonna 1987, jonka jälkeen hän työskenteli armeijan hävittäjien parissa. Hän aloitti 25-vuotiaana vuonna 1988 työn nuorten parissa kiertämällä aluksi kouluja insinöörintyön ohessa. Vuonna 1994 Rinne irtisanoutui työstään ja aloitti päätoimisen koulu- ja nuorisotyön saaden elatuksensa tukirenkaalta. Rinne on kirjoittanut 12 kirjaa ja julkaissut 7 musiikkiäänitettä gospelmusiikkia sekä toimittanut useita radio- ja tv-ohjelmia. 

## Toiminta
Rinteen koulutus- ja nuorisotyötoiminta on laajentunut vuosi vuodelta ja sisältänyt koululaisten elämänhallintavalistusta kristillisen arvomaailman pohjalta, vaikkakin oppitunnit ovat nykyään pääosin täysin uskonnottomia. Hän tekee vierailuja kaikille kouluasteille (alakoulu, yläkoulu, lukio, ammattioppilaitokset) ja järjestää erilaisia koulutuksia opettajille ja opiskelijoille. Rinteen mukaan hän puhuu kouluissa lapsille ja nuorille itsetunnosta, kiusaamisesta, päihteistä sekä ajankohtaisista ilmiöistä ja elämänhallinnasta. Rinne on vieraillut myös kirjailijavieraana äidinkielen tunneilla ja muusikkovieraana musiikin tunneilla. Rinne on vieraillut puhumassa noin tuhannessa koulussa ja seurakunnissa paitsi kotimaassaan myös Ruotsissa, Virossa, Venäjällä ja Albaniassa. Hän on kertonut matkallaan ajaneensa riivaajia ulos albanialaisesta noidasta.

Rinteen vakiintuneita työmuotoja ovat myös Come Home -radio-ohjelma Radio Deissä. Hänen kahta tv-ohjelmaansa on esitetty TV7-kanavalla: Come Home -ohjelma nuorille sekä Come Home Kids lapsille.

Rinteen mielipiteitä roolipeleistä ja metallimusiikista on aikoinaan pidetty hyvin konservatiivisina. Rinteen mukaan hän ei ole koskaan kritisoinut itse roolipeliharrastusta vaan sanoo sen riippuvan asiasisällöstä. Myös hänen mielipiteitään metallimusiikista ja lasten viihteestä on lehdissä suurenneltu.

Rinne kertoo olevansa evankelis-luterilainen, mutta hänet tunnetaan erityisesti vapaiden suuntien, kuten helluntailaisten piirissä ja hän on korostanut armolahjojen merkitystä.

Vuonna 2003 valmistunut dokumenttielokuva *Älkää peljätkö* kertoo Rinteestä ja muista Nokian herätyksen toimijoista. 

Vuonna 2001 Rinteen teos *[[KK – Kuolemankauppias]]* valittiin Vuoden kristilliseksi kirjaksi. 2015 Rinne julkaisi kirjoittamansa e-kirjan *Kadonneet sankarit* ilmaiseksi kotisivuillaan. 

Syyskuussa 2016 Riku Rinne kertoi Ristin Voitto -lehdessä, että hän ei ole puhunut saatananpalvonnasta enää kymmeneen vuoteen.

## Kirjallinen tuotanto
* *Syvyyden kuilusta* (Riku Rinne ja Aki Jääskeläinen, Kuva ja Sana, 1994, )
* *Pimeys väistyy* (Kuva ja Sana, 1996, )
* *Aika on lähellä!* (Kuva ja Sana, 1997, )
* *Varo, vihollinen! Jumalan rakkauden pyörremyrsky on tulossa!* (Kuva ja Sana, 1999, )
* *[[KK – Kuolemankauppias]]* (Kuva ja Sana, 2000, )
* *Äärirajoilla* (Kuva ja Sana, 2004, )
* *Evankelistan testamentti* (yhdessä Kalevi Lehtisen kanssa) (Kuva ja Sana, 2006, )
* *Kohti kirkkaampaa kruunua* (2009), 
* *Ettemme menettäisi yhtäkään*, Nicky Cruz ja Riku Rinne (Kuva ja Sana, 2011, )
* *KK - Äärirajoilla* (2012), 
* *Kadonneet sankarit* (2015), e-kirja
* *Talon tarina* (2016), 

## Albumit
* *Pimeys väistyy* (1996)
* *Aika on lähellä* (1997)
* *Rakkaus huutaa yössä* (1999)
* *Riku Rinne & His Voice* (2001)
* *Ettemme menettäisi yhtäkään* (2002)
* *Extreme* (2004)

## Lähteet

## Aiheesta muualla
* Riku Rinteen kotisivut